《题顾晴沙给谏风草图即送出守宁夏》
清代·邹奕孝

少小事铅椠，声华富文藻。长通金闺籍，数上明光表。

监门图既绘，汲暗诏非矫。生逢尧舜君，克展禹稷抱。

我疑万言书，犹有未定稿。一朝天符下，双旌指新堡。

文章通政事，作图号风草。鲁论引尚书，妙理恣探讨。

屠龙手殊钜，雕虫技则小。开图读高文，妙笔见先兆。

青青河畔行，了了见河套。微微动春飔，荡荡尊王道。

王道其如何，王民看皞皞。送君今作郡，我心殊悄悄。

钦哉尔惟风，刍荛谅为宝。

作者简介：（?—1793）江苏无锡人，字念乔。乾隆二十二年进士，授编修。深通乐律，尝受命修订《乐律全书》、《律吕正义》及《诗经》乐谱。郊祀大典之乐，亦多出其手。历任国子监祭酒，内阁学士，礼、工部侍郎。